কলকাতা মেট্রোয় রিটার্ন টিকিট, কবে থেকে কাটা যাবে, দাম কত? দেখে নিন

কলকাতা: কলকাতা মেট্রো যাত্রীদের সুখবর। প্রায় ১৫ বছর পর রিটার্ন টিকিট আবার ফিরতে চলেছে মেট্রোয়। এবার কলকাতা মেট্রোতে (Kolkata Metro) রেলের মতো কাটা যাবে রিটার্ন টিকিট (Kolkata Metro Return Ticket)। যার ফলে বিরাট সুবিধা হবে নিত্য যাত্রীদের। স্টেশনগুলিতে টিকিট কাউন্টারে ভিড়ও কমবে। ১৫ বছর আগে কলকাতা মেট্রো রেলে রিটার্ন টিকিট কাটা যেত। পরে তা উঠে যায়।

২০১১ সালের ৩০ জুলাই কলকাতা মেট্রো আগের স্ট্রিপ টিকিট বাতিল করে টোকেন চালু করে। সেইসঙ্গে বন্ধ হয় রিটার্ন টিকিট কাটার পরিষেবা। ফলে যাত্রীদের যাতায়াতের পথে দু’বার আলাদা করে টিকিট কাটতে হত। স্মার্টকার্ড চালু হওয়ার পর অনেকেই কাউন্টারে না গিয়েই মেশিন বা মেট্রো অ্যাপ থেকে কার্ড রির্চাজ করে যাতায়াত করেন। কিন্তু এখনও বহু যাত্রী আছেন যাঁরা কার্ড ব্যবহার করেন না। তাঁদের ক্ষেত্রে প্রতিবার দু’বার টিকিট কাটাটা বড় সমস্যার কারণ হয়ে দাঁড়িয়েছিল। এবার যাত্রীদের সুবিধা ও কাউন্টারে চাপ কমাতে ১৫ বছর শনিবার থেকে পরীক্ষা-নিরীক্ষা ভাবে চালু হয়েছে রিটার্ন টিকিট। ১ জানুয়ারি, ২০২৫ থেকে কিউআর কোড (QR Code) ভিত্তিক কাগজের টিকিট চালু করা হয়েছে। এই QR কোড ভিত্তিক কাগজের টিকিটেই রিটার্ন টিকিট চালু করা হচ্ছে।

আরও পড়ুন: সীমান্তে কাঁটাতারের বেড়া নিয়ে হলফনামা তলব হাইকোর্টের!

মেট্রোর বিভিন্ন স্টেশনে টিকিট কাউন্টারের সংখ্যা ধীরে ধীরে কমানো হয়েছে। তার ফলে বহু স্টেশনে যাত্রীদের দীর্ঘ লাইন চোখে পড়ে। রিটার্ন টিকিট চালু হলে আপ-ডাউন যাত্রার জন্য একবারই কাউন্টারে দাঁড়িয়ে টিকিট কাটা যাবে, যা ভিড় অনেকটাই কমাবে বলে মনে করা হচ্ছে। এছাড়াও খুচরো সংক্রান্ত সমস্যার সমাধানেও এই ব্যবস্থা কার্যকর হবে। টিকিট কাটার সময় ৫, ১০ টাকা খুচরো নিয়ে প্রায়ই যাত্রী ও রেলকর্মীদের মধ্যে বচসা বাধে। অনেক যাত্রীর অভিযোগ, খুচরোর অভাবে তাঁদের টিকিট দেওয়া হয়নি। যাত্রীদের বক্তব্য, খুচরো জোগাড় করা তাঁদের দায়িত্ব নয়, এটি রেল বা প্রশাসনেরই কাজ। সব মিলিয়ে, কিউআর কোড-ভিত্তিক রিটার্ন টিকিট চালু হওয়ায় কলকাতা মেট্রোর যাত্রী পরিষেবায় এক গুরুত্বপূর্ণ ও ইতিবাচক পরিবর্তন আসতে চলেছে বলেই মনে করা হচ্ছে।কলকাতা মেট্রোয় তাই ফিরছে রিটার্ন টিকিট। যার ফলে বিরাট সুবিধা হবে নিত্য যাত্রীদের। স্টেশনগুলিতে টিকিট কাউন্টারে ভিড়ও কমবে।